yásyā́havanī́yam ánuddhṛtam ā́dityò 'bhyudiyā́t kíṃ tátra kárma kā́ prā́yaścittir íty eté vaí raśmáyo víśve devā́s tè 'smā́d ūṣivā́ṁso 'papráyanti tád asmai vyr̥̀dhyate yásmā́d devā́ apaprayánti tā́m ánu vyr̥̀ddhiṃ yáś ca véda yáś ca ná tā́ ubhā́v ā́hatur ánuddhṛtam asyā́bhyúdagā́d íti tátretthaṃ kuryā́d rajatáṁ híraṇyaṃ darbhé prabádhya purástā́d dhártavaí brūyā́t tác candrámaso rūpáṃ kriyate rā́trir vaí candrámā́s tád rā́tre rūpáṃ kriyate pavítraṃ darbhā́ḥ paváyaty evaìnaṃ tád áthedhmám ā́dī́pyā́nváñcaṁ hártavaí brūyā́d brā́hmaṇá ā́rṣeyá úddharet brā́hmaṇó vā́ ā́rṣeyáḥ sárvā́ devátā́ḥ sárvā́bhir evaìnaṃ tád devátā́bhiḥ sámardhayati tám upasamā́dhā́ya pratiparétya gā́rhapatya ā́jyam adhiśrítyodvā́syotpū́yā́vékṣya yathā́gṛhītam ā́jyaṃ gṛhītvā́ samídham upasaṃgŕ̥̄hya prā́ṅ udā́dravaty áthā́havanī́ye samídham abhyā́dhā́ya dákṣiṇaṃ jā́nv ā́cya juhoti víśvebhyo devébhyaḥ svā́héti sò 'sā́v evá bándhur ná ha vaí tátra kā́ canā́rtir ná ríṣṭir bhavati yátraiṣā́ prā́yaścittiḥ kriyáta etád evá tátra karmá